བོད་ལྗོངས་ཀྱི་སློབ་གསོ་ནི་མེད་པ་ནས་ཡོད་པ་དང་།ཆུང་བ་ནས་ཆེ་བའི་བར་འཕེལ་རྒྱས་བྱུང་བ་ཞིག་ཡིན་པ་ནི་སྨོས་ཅི་དགོས།དེ་ལྟར་འཕེལ་རྒྱས་འགྲོ་རིང་གངས་ལྗོངས་ས་མཐོར་དམིགས་བསལ་སློབ་གསོའི་གོམ་ཁ་བསྒྱུར་བ་དང་།དབང་སྐྱོན་བྱིས་པ་རྣམས་སློབ་གྲྭའི་དགའ་ཚལ་དུ་ཤེས་རིག་སྦྱོང་བའི་གོ་སྐབས་བྱུང་ཡོད།དེ་ཡང་བོད་ལྗོངས་དམིགས་བསལ་སློབ་གསོའི་ལོ་རྒྱུས་ཀྱི་ངོས་ནས་བརྗོད་ན།ལྷ་ས་དམིགས་བསལ་སློབ་གསོའི་སློབ་གྲྭ་དབུ་ཚུགས་པའི་སྔོན་དུ་བོད་ལ་སྒེར་བཙུགས་ཀྱི་ལོང་བའི་སློབ་གྲྭ་རེ་གཉིས་ཡོད་པ་ལས་གཞུང་བཙུགས་དམིགས་བསལ་སློབ་གྲྭ་མེད་ཅིང་།སྤྱི་ལོ་ཉིས་སྟོང་ལོར་ལྷ་ས་དམིགས་བསལ་སློབ་གསོའི་སློབ་གྲྭ་དངོས་སུ་བཙུགས་པ་དེས་བོད་ལྗོངས་སུ་གཞུང་བཙུགས་དམིགས་བསལ་སློབ་གྲྭ་མེད་པའི་ལོ་རྒྱུས་མཇུག་འགྲིལ་བ་དང་།དེས་གངས་ལྗོངས་སློབ་གསོའི་ལོ་རྒྱུས་ཐོག་གི་སྟོང་ཆ་ཞིག་ཀྱང་བསྐངས་ཡོད།